Volvo 140-serien

Volvo 140 er en svensk personbilmodell, produsert av Volvo fra 1966 til 1974. 

Volvo 140 ble presentert i 1966 og representerte et stort steg framover i bilutviklingen. God innvendig plass og høy sikkerhet gjorde bilen til en milepæl som skulle vise seg å lede til den moderne Volvo-bilen. Bilen var tegnet av Volvos norsk-svenske designer Jan Wilsgaard. De etterfølgende årene ble grunnmodellen 144 (firedørs sedan) etterfulgt av 142 (todørs sedan) og 145 (stasjonsvogn). Det fantes også en stasjonsvogn med høyere tak som ble kalt Volvo 145 Express.

I 1971 skjedde den første store forandringen da en ny front ble montert. Nye endringer fulgte fram til Volvo 240, en videreutvikling av 140-serien, ble introdusert i 1974. En mer luksuriøs utgave av 140-serien var Volvo 164.

 Endringer i de ulike årsmodellene 
 1967: Volvo 140-serien hadde helt fra starten av et triangeldelt to-krets bremsesystem, og skivebremser både foran og bak. Begge bremsekretsene virket på begge forhjulene og det ene bakhjulet.
 1968: Svarte trykknapper på dørhåndtakene erstatter de forkrommede.
 1969: B20-motoren introduseres, tekstilbekledning på stolenes sittedel, sidespeil ved dørene
 1970: Volvo 145 Express lanseres, elektrisk oppvarmede forseter (ikke standard), nakkestøtter (den brede typen) ble standard på forsetene, to utvendige sidespeil, den fantes i versjonene 144 og 144 Sport, 2 - eller 4-dørs eller stasjonvogn, med eller uten automatgear. 
 1971: Tre utstyrsnivåer innføres: Basismodellen, de Luxe (DL) samt Grand Luxe (GL). Innsprøytningsmotoren B20E blir levert med GL-modellen i Sverige, ny front på DL- og GL-modellene, der det tradisjonelle skrå Volvo streken i sort ble gjeninnført på en sort vertikalribbet bakgrill. Frem til da hadde 144-iens radiatorgrill lignet mer på en firkantet modernisering av Amazon-forgjengerens delte radiatorgriller. .
 1972: Ny innredning med blant annet kort girstang, nye dørhåndtak, rullebelter i forsetet. GT-utgave med GT-instrumenter og andre felger.
 1973: Enda en ny innredning med blant annet nytt instrumentpanel med runde instrumenter, nytt ratt med en pute i midten som da ble ansett for å kunne dempe skader ved kollisjon, ny front med plastgrill og store blinklys, nye baklys på sedanmodellene som fulgte med til 240-serien, stålbjelker i dørene for bedre kollisjonssikring, nye støtfangere.
 1974: Nye brede støtfangere med ekstra god støtabsorbering, taklet kollisjoner opp til 7 km/t, ventilasjonsvinduene foran ble tatt bort, varslingslampe for defekte lyspærer ble installert.

Litteratur
 Per Groth; Volvo 140 142 - 144 - 145 - 164 Forlaget Motorploven 2017 ISBN 978-87-91427-46-6 (dansk)

 Se også 
 Volvo Personvagnar
 Volvo 164

 Eksterne lenker 
 Volvoklubben Norge
 Svensk Volvo 140-klubb

140
Kategori:Bilmodeller introdusert i 1966